Meghan, vojvotkinja od Sussexa

**Meghan, vojvotkinja od Sussexa** (rođena kao **Rachel Meghan Markle; 4. augusta 1981.**) supruga je princa Harryja, vojvode od Sussexa, sina kralja Charlesa III. Prije braka s princom imala je ostvarenu karijeru kao glumica u Sjedinjenim Američkim Državama, a ostala je najpoznatija po ulozi u seriji *Face*.

## Rani život i obrazovanje
Rachel Meghan Markle rođena je u Los Angelesu kao kćerka Dorije Ragland, socijalne radnice i Thomasa Marklea, filmskog radnika. Djetinjstvo je provela u Californiji gdje je završila srednju školu, a 2003. godine je diplomirala na Northwestern univerzitetu iz oblasti međunarodnih odnosa i scenskih umjetnosti. 2011. dobija ulogu u seriji Suits (Face) gdje je glumila sedam sezona, sve do 2017. Od 2011. do 2013. bila je udata za Trevora Engelsona. Prije pridruživanja kraljevskoj porodici, Markle je uređivala blog The Tig na kojem je pisala o raznim temama, uključujući rodnu ravnopravnost.

## Brak sa Princem Harryjem i život u kraljevskoj porodici 
2016. godine Markle upoznaje Princa Harryja u Londonu. U novembru 2017., par je obznanio svoje zaruke te se Meghan preselila u London. Vjenčali su se 19. maja 2018. u kapeli Sv. Georgea u Windsoru, u prisustvu tadašnje kraljice Elizabete II i Princa Filipa, vojvode od Edinburga, između ostalih. Prilikom svog vjenčanja, kraljica je Princu Harryju darovala vojvodstvo Sussexa, a time je i Meghan postala vojvotkinja od Sussexa. U oktobru te godine, par je pozvan na svoju prvu kraljevsku posjetu Australiji i Novom Zelandu. Istog mjeseca Buckinghamska palača je objavila da će Meghan i Harry postati roditelji naredne godine. Njihovo prvo dijete, sin Archie Harrison Mountbatten-Windsor rođen je 6. maja 2019. u Londonu.

## Preseljenje u Californiju i Archewell
U januaru 2020., vojvoda i vojvotkinja od Sussexa su na svom Instagram profilu objavili da imaju namjeru odstupiti od svojih kraljevskih dužnosti ali da žele nastaviti podržavati kraljicu. Njihova odluka je dočekana brojnim reakcijama, a nakon dugih razgovora sa kraljicom i tadašnjim Princom od Walesa, Meghan i Harry su odlučili preseliti se van Ujedinjenog kraljevstva. Par se sa sinom preselio u Californiju, gdje su osnovali Archewell, kompaniju koja pokriva tri segmenta njihovog djelovanja: Archewell Audio, Archewell Productions i Archewell Fondacija. Tom prilikom, vojvoda i vojvotkinja su potpisali ekskluzivne ugovore sa Netflixom i Spotifyjem sa kojima nastavljaju kreirati sadržaj u okviru Archewella.

U februaru 2021., vojvoda i vojvotkinja su objavili da očekuju drugo dijete. Narednog mjeseca, emitiran je intervju sa Oprah Winfrey u kojem su iznijeli svoje razloge zašto su se preselili iz Ujedinjenog Kraljevstva, između ostalog navodeći rasističke ispade britanskih tabloida i želju za finansijskom nezavisnosti.

U junu 2021., Meghan je rodila kćerku Lilibet Dianu Mountbatten-Windsor, a djevojčica je dobila ime po nadimku prabake Elizabete II i bake Diane, Princeze od Walesa. Prilikom Platinastog jubileja kraljice, Harry i Meghan su se pojavili na proslavama u Londonu sa ostalim članovima porodice.

## Titule
Prilikom udaje za Princa Harryja, Meghan je postala princeza Ujedinjenog Kraljevstva. Osim titule vojvotkinje od Sussexa, Meghan također ima titule i grofice Dumbartona i barunice Kilkeela. Njena puna titula je *Njezino kraljevsko visočanstvo Vojvotkinja od Sussexa*, iako nakon odluke da odstupe od kraljevskih dužnosti Princ Harry i Meghan ne koriste *kraljevsko visočanstvo* pri svojim titulama.

## Vanjski linkovi
*

Kategorija:Rođeni 1981.
Kategorija:Živi ljudi
Kategorija:Biografije, Los Angeles
Kategorija:Američke glumice
Kategorija:Supruge britanskih prinčeva
Kategorija:Windsori